SL Uradni list Evropske unije L 118/5

DIREKTIVA KOMISIJE 2007/26/ES

z dne 7. maja 2007

o spremembi Direktive 2004/6/ES za podaljšanje obdobja njene uporabe

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 89/398/EGS z dne 3. maja 1989 o približevanju zakonodaje držav članic, ki se nanaša na živila za posebne prehranske namene (1) in zlasti člena 4(2) Direktive,

ob upoštevanju naslednjega:

(1) Direktiva Komisije 2001/15/ES z dne 15. februarja 2001 o snoveh, ki so lahko dodane za posebne prehranske namene v živilih za posebne prehranske namene (2), določa nekatere skupine snovi in za vsako od njih navaja kemijske snovi, ki se lahko uporabijo pri proizvodnji živil za posebne prehranske namene.

(2) Ob sprejemu Direktive 2001/15/ES številnih kemijskih snovi, dodanih za posebne prehranske namene v nekaterih živilih za posebne prehranske namene, ki se tržijo v nekaterih državah članicah, ni bilo mogoče vključiti v Prilogo k navedeni direktivi, ker jih Znanstveni odbor za prehrano še ni ocenil.

(3) Direktiva Komisije 2004/6/ES (3) določa, da lahko države članice do zaključka ocene navedenih snovi Evropske agencije za varnost hrane (EFSA), če so izpolnjeni nekateri pogoji glede njihove varnosti, do 31. decembra 2006 na svojem ozemlju še naprej dovolijo trgovino s proizvodi, ki vsebujejo zadevne snovi.

(4) Ocen in s tem povezanih upravnih ukrepov ni bilo možno zaključiti pred 31. decembrom 2006. Zato je treba v izogib nepotrebnim motnjam trgovine z zadevnimi živili uporabo Direktive 2004/6/ES podaljšati.

(5) Za upoštevanje časa, ki je potreben, da EFSA zaključi oceno snovi in da se prenesejo s tem povezani ukrepi v nacionalno zakonodajo, je primerno podaljšati uporabo Direktive 2004/6/ES do 31. decembra 2009.

(6) Zaradi datuma 31. decembra 2006 iz člena 1(b) Direktive 2004/6/ES je to direktivo treba prenesti v kratkem roku. Da bi se izognili težavam s trgovino s proizvodi, ki vsebujejo snovi iz Direktive 2004/6/ES, je primerno, da se ta direktiva uporablja od 1. januarja 2007.

(7) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

V členu 1 Direktive 2004/6/ES se datum „31. december 2006“ nadomesti z „31. december 2009“.

Člen 2

Prenos

1. Države članice najpozneje do 8. julija 2007 sprejmejo in objavijo zakone in druge predpise, potrebne za uskladitev s to direktivo. Komisiji takoj posredujejo besedila teh predpisov in korelacijsko tabelo med temi predpisi in direktivo.

Navedene predpise uporabljajo od 1. januarja 2007.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice sporočijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 3

Ta direktiva začne veljati na dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 7. maja 2007 Za Komisijo Markos KYPRIANOU Član Komisije

(1) UL L 186, 30.6.1989, str. 27. Direktiva, kakor je bila nazadnje spremenjena z Uredbo (ES) št. 1882/2003 Evropskega parlamenta in Sveta (UL L 284, 31.10.2003, str. 1).

(2) UL L 52, 22.2.2001, str. 19. Direktiva, kakor je bila nazadnje spremenjena z Direktivo 2006/34/ES (UL L 83, 22.3.2006, str. 14).

(3) UL L 15, 22.1.2004, str. 31.